OBRAZLOŽITEV SKLEPA SKUPŠČINE

Nova KBM d.d. je Pozavarovalnico Sava, d.d. obvestila, da jo je izbrala kot edinega potencialnega kupca, s katerim bo vodila pogajanja o nakupu 50,9963% deleža v Zavarovalnici Maribor, d.d.. Z izvedbo skupščine želimo omogočiti uspešen zaključek pogajanj in posledično nakup preostalega deleža v Zavarovalnici Maribor, d.d., ki smo ga v zadnjih letih prepoznali kot enega ključnih dejavnikov za uresničevanje naših strateških usmeritev in za višanje vrednosti naše skupine z vidika vlagateljev.

Vizija Skupine Pozavarovalnice Sava je biti prepoznan po najvišji kakovosti zavarovalnih storitev na trgih, kjer smo prisotni (Slovenija, trgi Zahodnega Balkana in mednarodni pozavarovalni trgi). Skupina deluje na treh ključnih segmentih: pozavarovanje, premoženjsko zavarovanje in življenjsko zavarovanje. V Sloveniji smo prisotni s 100% lastništvom v Zavarovalnici Tilia, d.d. ter z 48,64% udeležbo v Zavarovalnici Maribor, d.d.. Pridobitev 100% lastniškega deleža v Zavarovalnici Maribor, d.d. nam bo omogočila krepitev položaja na domačem zavarovalniškem trgu in z realizacijo sinergijskih učinkov predstavlja potencial za ustvarjanje vrednosti za delničarje, stranke, zaposlene in ostale deležnike. S prevzemom bomo tako v Sloveniji kot na trgih Zahodnega Balkana postali ena vodilnih in največjih zavarovalnih skupin.

Pozitivni učinki na poslovanje se bodo kazali na treh segmentih: kvalitativne izboljšave, stroškovna optimizacija in povečanje razvojnega potenciala za prenos dobrih praks. Pri prvem gre predvsem za izboljšave procesov prevzemanja rizikov v zavarovanje, reševanja škod, razvoja produktov ter drugih procesov v zavarovalnicah. Pri drugem gre za sinergijske učinke pri združevanju nekaterih podpornih služb na nivoju skupine. Pri tretjem pa gre za večje število strokovnjakov, zaposlenih v skupini, ki bodo lahko svoje znanje in dobre prakse uporabili za napredek tako v Sloveniji kot tudi v družbah v skupini izven Slovenije oziroma na trgih, ki jih ocenjujemo kot zanimive z vidika prihodnje rasti.

Z vidika delničarjev se bodo opisani učinki odrazili v obliki ugodnejših pokazateljev poslovanja od predvidenih v trenutno veljavnem strateškem načrtu, kotacija na dodatnem organiziranem trgu pa bo osnova za učinkovitejše trgovanje z našimi delnicami in boljše prepoznavanje njihovih notranjih vrednosti. Zaradi tega nakup preostalega deleža Zavarovalnice Maribor, d.d. zvišuje vrednost vlagateljeve naložbe v Pozavarovalnico Sava, d.d..

V Pozavarovalnici Sava, d.d. smo v preteklih treh letih uspešno stabilizirali rezultate poslovanja skupine, kar je razvidno iz pozitivnega trenda vseh ključnih kazalnikov poslovanja, s prevzemom Zavarovalnice Maribor, d.d. pa bomo te trende še izboljšali. V prvih devetih mesecih leta 2012 smo kosmato premijo povečali za 6,7% glede na enako obdobje lani, kar izvira tako iz rasti na slovenskem zavarovalnem trgu kot iz rasti na tujih, predvsem azijskih, pozavarovalnih trgih. Čisti kombinirani količnik po treh četrtletjih leta 2012 znaša 97,8%, zavarovalno tehnični rezultat pa 2,5 mio EUR in je za 78% ugodnejši od lanskoletnega. Veliko izboljšanje smo dosegli tudi pri rezultatu iz naložbenja, kjer smo z 12,9 mio EUR dosegli 176,9% porast glede na primeljivo obdobje lanskega leta. Čisti konsolidirani poslovni izid je znašal 11,9 mio EUR, stopnja donosa na kapital pa znaša 7,6% in je nad planskimi cilji. Pomembno je poudariti, da so družbe izven Slovenije poslovale veliko bolje kot v enakem obdobju lani, s čimer se kažejo pričakovani rezultati vrste ukrepov, ki smo jih izvedli za stabilizacijo poslovanja teh družb in tako postavili temelje za bodočo dobičkonosnost vseh segmentov.

Pozavarovalnica Sava, d.d. je finančno stabilna družba, ki želi tudi v bodoče ohranjati visok nivo kazalnikov solventnosti in s tem zaupanja vlagateljev. Pri predlogu obsega povečanja osnovnega kapitala je Pozavarovalnica Sava, d.d. sledila kriterijem zagotavljanja kapitalske ustreznosti na nivoju bonitetne ocene A. Modeli izračunavanja primernosti višine kapitala, ki jih uporabljajo bonitetne hiše, katerih rating ima Pozavarovalnica Sava, d.d., v izračunu upoštevajo vsa ključna tveganja in kompleksnost poslovanja, družba pa jih želi tudi v bodoče dosegati.

S predlaganim povečanjem osnovnega kapitala želi družba zbrati dovolj sredstev za nakup dodatnega deleža v Zavarovalnici Maribor, d.d. Iz navedenega razloga je predlagano povečanje osnovnega kapitala z denarnimi vložki do 32.787.276,75 EUR na največ 71.856.376,23 EUR z izdajo do 7.857.143 novih delnic, ki bodo z obstoječimi delnicami tvorile isti razred, pri čemer je največje možno število novo izdanih delnic in največji možni znesek povečanja osnovnega kapitala omejen s skupno emisijsko vrednostjo izdaje novih delnic v višini 55.000.001,00 EUR in emisijsko ceno ene novo izdane delnice.

Razpon predlagane dokapitalizacijske cene je določen na podlagi tržnih razmer v času sklica skupščine. Končno dokapitalizacijsko ceno bo določila uprava Pozavarovalnice Sava, d.d. s soglasjem nadzornega sveta v skladu s postopkom, določenim v prospektu za javno ponudbo delnic.

Delnice bodo v postopku javne ponudbe delnic najprej ponujene obstoječim delničarjem, ki bodo lahko izkoristili prednostno pravico in bodo lahko vpisali in vplačali sorazmerno število novih delnic glede na svoj delež v osnovnem kapitalu Pozavarovalnice Sava, d.d., preostanek pa tudi celotni ali delu javnosti oz. tretjim osebam.

V povezavi z navedenim povečanjem osnovnega kapitala in ponudbo novo izdanih delnic javnosti je smiselna tudi izvedba postopkov za uvrstitev delnic družbe, vključno z novo izdanimi delnicami, v trgovanje na vsaj še en razvit organiziran trg vrednostnih papirjev, s čimer bodo podani pogoji za izboljšano likvidnost in transparentnost oblikovanja cene delnice.

Ljubljana, 29.11.2012

Uprava Pozavarovalnice Sava